Twee vas oor dagga in VryburgArgieffoto Twee mans verskyn Dinsdag in die Vryburg-landdroshof nadat 168kg se dagga Saterdag in hul besit gevind is. Sers. Kealeboga Molale, ŉ polisiewoordvoerder van Noordwes, het Dinsdag gesê ŉ polisiebeampte van Vryburg se honde-eenheid het Saterdag ŉ wenk ontvang dat ŉ voertuig vol dagga van Taung in die rigting van Vryburg ry. “ŉ Padblokkade is omstreeks 18:00 opgestel op die Taung/Vryburg-pad waar ŉ Nissan-dubbelkajuitbakkie voorgekeer is,” het Molale gesê. “Die polisie het die voertuig deursoek en op dagga in die agterkant van die voertuig afgekom. Die 168kg dagga het ‘n geraamde straatwaarde van sowat R504 000.” Die twee mans wat in hegtenis geneem is, is onderskeidelik in hul 20s en 50s. Een verdagte is moontlik van Lesotho. Hulle gaan in die hof verskyn op aanklagte van dwelmhandel.